LV Eiropas Savienības Oficiālais Vēstnesis C 286/12

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 286/05

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“BORNHEIMER SPARGEL”/“SPARGEL AUS DEM ANBAUGEBIET BORNHEIM”

EK Nr.: DE-PGI-0005-0803-17.03.2010

AĢIN ( X ) ACVN ( )

1. Nosaukums

“Bornheimer Spargel”/“Spargel aus dem Anbaugebiet Bornheim”

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.6. grupa Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Sparģeļi “Bornheimer Spargel”/“Spargel aus dem Anbaugebiet Bornheim” – turpmāk tekstā skaidrības labad vienmēr saukti “Bornheimer Spargel” – ir Asparagus officinalis sugas sparģeļi. Galvenie sparģeļu ražošanas gadi Bornheimas apgabalā ir no ceturtā līdz desmitajam audzēšanas gadam. “Bornheimer Spargel” tirdzniecībā laiž nomizotus vai nenomizotus. Mizošana tiek veikta ar rokām vai ar sparģeļu mizojamo mašīnu. Balto un zaļo sparģeļu dzinumi nedrīkst būt garāki par 22 cm un īsāki par 16 cm. Ar AĢIN “Bornheimer Spargel” apzīmētajiem sparģeļiem ir jābūt labi veidotiem (taisniem – ir pieļaujami arī viegli saliekti dzinumi –, nepārlūzušiem, ar aizvērtu asna galotni). Turklāt dzinumiem jābūt maigiem. Sparģeļiem nedrīkst piemist sveša smarža un garša, un tiem nedrīkst būt grauzēju vai insektu izraisītu bojājumu, tiem jābūt tīriem no zemes vai citiem netīrumiem. Sparģeļus iepako (arī nepastarpinātā audzētāja–patērētāja tirdzniecībā) saskaņā ar ANO EEK standartu FFV04 (Asparagus).

“Bornheimer Spargel” raksturīgās īpašības ir to tipiskā, spēcīgā un pikantā garša, svaigums, kā arī maigā konsistence.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Viss ar AĢIN “Bornheimer Spargel” apzīmēto sparģeļu ražošanas cikls, no stādīšanas līdz novākšanai, jāveic noteiktajā ģeogrāfiskajā apbgabalā.

3.6. Īpaši noteikumi griešanai, rīvēšanai, iepakošanai u. c.

Lai izraktos sparģelu dzinumus saglabātu svaigus un lai tie neapkalstu, tūlīt pēc novākšanas sparģeļus iegremdē ledus aukstā ūdenī, lai tos strauji atdzesētu. Pēc tam tos šķiro pēc garuma un kvalitātes. Sparģeļu dzinumus uzglabā 1 līdz 2 °C temperatūrā telpā ar lielu gaisa mitrumu. Tos drīkst uzglabāt ūdenī ne ilgāk par 6 stundām.

Ražotājs nekādā gadījumā nedrīkst pieļaut pārtraukumu aukstuma ķēdē. Katra iepakojuma saturam jābūt viendabīgam, t. i., tajā jābūt tikai vienas un tās pašas kvalitātes, krāsas un izmēra “Bornheimer Spargel” (Bornheimas sparģeļiem). Iepakojuma satura redzamajai daļai jāatspoguļo viss saturs.

3.7. Īpaši noteikumi marķēšanai

—

4. Precīza ģeogrāfiskā apgabala definīcija

Ražošanas apgabals atrodas klimatiskajā ziņā labvēlīgā apvidū, t. s., Ķelnes Līcī (Kölner Bucht) – Reinas līdzenuma daļā, kas stiepjas no Bonnas līdz Ķelnei, uz zemajām un vidējām Reinas senlejas terasēm. Tas atrodas Reinas rietumu krastā, uz ziemeļiem no Bonnas un uz dienvidiem no Ķelnes, ieplakā, ko austrumos norobežo pretējā Reinas krasta šīfera kalnu masīva augstās nogāzes, bet rietumos – Kottenforst-Ville augstiene. Šis apgabals aptver Bornheimas pašvaldības teritoriju un daļas no kaimiņu pašvaldībām, proti, Alfteras (Alfter) pašvaldības, Brīlas (Brühl), Veselingas (Wesseling) un Bonnas pilsētas teritoriju daļas. Ražošanas apgabala robežas ir šādas:

Ziemeļos ražošanas apgabals nobeidzas pie Brīlas pilsētas parka un tad turpinās gar Brīlas pilsētas vietējās nozīmes ceļu līdz pašvaldībai Wesseling-Berzdorf. Pēc tam apgabala robeža iet pa ielu Rodenkirchener Straße līdz pašvaldībai Wesseling-Keldenich. Tad robeža met krasu līkumu un iet gar Gut Eichholz un turpinās uz austrumiem gar Shell degvielas rūpnīcas teritoriju līdz pašvaldības Wesseling-Urfelder sanesu zonai. Apgabala austrumu robeža stiepjas no minētās sanesu zonas gar Reinu Bonnas pilsētas zonas teritorijā līdz robežai starp Bonnas rajonu Bonn-Graurheindorf un Bonnu. Dienvidos ģeogrāfiskā apgabala robeža iet pa to Bonnas pilsētas rajonu robežu, kuri ietilpst ražošanas apgabalā, proti, Bonn-Graurheindorf, Bonn-Buschdorf, Bonn-Tannenbusch, Bonn-Dransdorf un Bonn-Messdorf līdz pilsētas rajonam Bonn-Lessenich un līdz pašvaldībai Alfter-Oedekoven, tad tā met krasu līkumu uz rietumiem. Rietumos ražošanas apgabalu norobežo ielas Alfterer Straße, Gielsdorfer Weg, Pelzstraße, Kronenstraße un Roisdorfer Weg. Ielas Roisdorfer Weg beigās ģeogrāfiskā apgabala robeža turpinās gar Bornheimas pilsētas robežu no sākuma uz rietumiem un tad uz ziemeļiem līdz robežai starp Bornheimas pilsētu un Brīlas pilsētu. Tur ģeogrāfiskā apgabala robeža gar šīs pašvaldības robežu met līkumu, pavēršoties austrumu virzienā, un sasniedz ielu Walberberger Straße (cits šīs ielas oficiālais nosaukums zemes ceļu kartē ir L 183). Tālāk ģeogrāfiskā apgabala robeža turpinās pa L 183 līdz krutstojumam ar ielu Pingsdorfer Straße, gar kuru tā turpinās ziemeļaustrumu virzienā līdz Schloss Brühl.

5. Saikne ar ģeogrāfisko apgabalu

5.1. Ģeogrāfiskā apgabala specifika

Klimats. Bornheimas pilsēta atrodas klimatiskajā ziņā labvēlīgā apvidū starp lielpilsētām Ķelni un Bonnu. Uz dienvidiem no Bonnas, kur Reina turpina tecējumu cauri Reinas šīfera kalnu masīvam, upes ieleja paliek plašāka un pāriet t. s. Ķelnes Līcī (Kölner Bucht). Šo līdzenumu austrumos norobežo Siebengebirge un Bergisches Land kalnājs, bet rietumos – Kottenforst-Ville augstiene. Atrašanās ieplakā starp kalnu grēdām austrumos un rietumos nodrošina Reinas līdzenumam īpaši aizsargātu situāciju. Tādējādi klimatiskie apstākļi ir sevišķi piemēroti augļu un dārzeņu kultūrām. Klimatiskajiem apstākļiem raksturīgas salīdzinoši augstas gada vidējās temperatūras un pietiekams nokrišņu daudzums. Tāpēc šeit veģetācijas periods sākas daudz agrāk un arī beidzas vēlāk nekā kaimiņu apgabalos.

Augsne. Par “Bornheimer Spargel” tipiskajām īpašībām jāpateicas to atrašanās vietai uz Reinas senlejas zemajām un vidēja augstuma terasēm. Šajā vietā, Reinas senlejas attekās, ir smilšu augsne ar māla kārtām, kā rezultātā lielais smilšu īpatsvars veicina augsnes agrāku sasilšanu, bet glīzdainais māls nodrošina to, ka sparģeļu apgāde ar barības vielām ir laba.

Cilvēkfaktori. Ar AĢIN “Bornheimer Spargel” apzīmēto sparģelu īpašo kvalitāti un reputāciju nosaka šā apgabala sparģeļu audzētāju augstā zinātība. Jau 1943. gadā kādā rakstā, kas publicēts avīzē “Westdeutschen Beobachter”, tika uzsvērta šī zinātība. Rakstā tostarp minēts, ka gardēdis viegli atšķirs ar AĢIN “Bornheimer Spargel” apzīmētos sparģelus no citiem sparģeļiem, jo tai laikā Bornheimā lietoja vecāku sparģelu kultivēšanas paņēmienu, proti, sparģeļus novācot, tos nenogrieza tik dziļi kā to dara pēc Maincas paņēmiena, tāpēc dzinumi nav tik šķiedraini. Šī tradicionālā zinātība ir saglabājusies līdz mūsdienām, kaut arī ieviesta moderna agrotehnika, jo sparģeļu audzētāji no ilgās, tradicionālās pieredzes zina, kuri lauki šajā apgabalā ir īpaši labi piemēroti sparģeļu audzēšanai.

5.2. Produkta specifika

Ģeogrāfiskā apgabala labvēlīgā atrašanās vieta, t. s., Ķelnes līcis (Kölner Bucht), pavasarī veicina sparģeļu sakneņu strauju augšanu. Šī straujā augšana ir svarīga sparģeļu dzinumu maigas konsistences un sulīguma nodrošināšanai.

Produktam ir īpaša reputācija. Tās pamatā ir sparģeļu senā vēsture un to apstiprina mūsdienu avoti.

Jau romiešu laikos Bornheima bija pazīstama kā romiešu koloniju (Colonia bonnensis un Colonia agrippina, kā toreiz sauca tagadējo Bonnu un Ķelni) sakņudārzs. Tieši romieši bija tie, kas ieviesa sparģeļus un to audzēšanas kultūru Reinas krastos.

Pašu “Bornheimer Spargel” tradīcijai ir gandrīz 300 gadu ilga vēsture. Senos rakstos minētas “dievbijīgās mūķenes” no Annas klostera Alfterā, kuras jau pirms 1719. gada aiz sava klostera audzēja sparģeļus laukā, ko uzskatīja par savu. Vietējie grāfi 1769. gadā nopirka visu Bornheimas apkārtnes sparģeļu ražu un lika to nogādāt uz Dyck pili un uz Ķelnes galmu. Jau kopš 1840. gada vairāki simti sparģeļu audzētāju no Bornheimas un apkārtējiem ciematiem regulāri devās uz Ķelnes tirgu, lai pārdotu tur pašu audzētos dārzeņus un jo īpaši sparģeļus.

Sparģeļu audzēšana ap Bornheimu piedzīvoja ievērojamu uzplaukumu pēc tam, kad 20. gadsimta sākumā līdz šim dominējošo vīnkopību izpostīja filoksera.

Seeheimer Kreis (tradīcijām bagāta Vācijas sociāldemokrātiskās partijas, SPD, darba apvienība) mājas lapā, zem virsraksta “Mit der MS Beethoven nach Unkel” atrodama informācija, ka “Bornheimer Spargel” parasti pasniedza šīs apvienības organizēto ekskursiju laikā. Tas norāda uz lielisko “Bornheimer Spargel” reputāciju, kas ir sasniegusi pat valsts politiķu aprindas jau kopš 1988. gada.

Katru gadu Bornheimā tiek organizēti “Bornheimer Spargel” sezonas atklāšanas svētki, kuros piedalās publika un kuri plaši tiek atspoguļoti masu informācijas līdzekļos. Šai sakarā tiek kronēta Bornheimas “sparģeļu karaliene”. Avīzes “Bonner Rundschau”2010. gada 11. maija izdevumā zem virsraksta “Sparģeļu svētki: Bornheimas karaliene jūs sagaida ielas svētkos uz Königstrasse” rakstīts: “Bornheimas sparģeļi ir kaut kas īpašs.” Tālāk rakstā norādīts, ka birģermeistars slavē sparģeļu un veselības dienu: “Veselības dienai ir daudz kopēja ar sparģeļu svētkiem! Šis reģionālais veselīgais un turklāt vēl garšīgais produkts var daudz dot veselības un vispārējās labklājības saglabāšanā.”

Tiešsaistes žurnālā “Bonner Generalanzeiger Online”2007. gada 14. maija rakstā tiek apgalvots, ka Bornheimas sparģeļi ir ļoti iecienīti un ka “sparģeļu svētki nav veltīti tikai sparģeļiem, bet arī Eiropai, jo uz svētkiem kopā ar birģermeistaru bija ieradies arī Eiropas Parlamenta deputāts Hieronymi un dažādu Eiropas valstu konsuli”. Zem attēla sniegts šāds paskaidrojums: “Eiropa un sparģeļi pievelk publiku.” Šī Eiropas identificēšana ar sparģeļiem liecina par Bornheimas sparģeļu lielo nozīmi reģionā.

Laikraksta “Augenweide und Gaumenfreude” rakstā sniegta informācija, ka abas kaimiņpilsētas – Brīla un Bornheima sava reģiona un tūrisma veicināšanas kampaņai izvēlējušās šādu saukli: “Brīla un Bornheima – vienmēr par sparģeļa garuma tiesu priekšgalā.” Tas liecina, ka abas šīs pilsētas iegūst no Bornheimas sparģeļu reputācijas. Šo pašu saukli izmanto arī ceļvedis velotūristiem “Bonner Burgenrunde”.

Kāda 2006. gada 19. maija laikrakstā publicēts raksts ar nosaukumu “Brīlas un Bornheimas sparģeļi ir izcils produkts”.

Citā laikrakstā analizētas Bornheimas pilsētas stiprās un vājās puses un uzsvērts, ka “pilsētai ir savs vietējais produkts”. Reinas dabas parka (Naturpark Rheinland) publikācijā ar virsrakstu “Brīlas un Bornheimas reģionālie kulinārijas izstrādājumi 2009” (Kostbarkeiten der Region aus Brühl & Bornheim (2009)) Bornheimas sparģeļi tiek saukti par vispazīstamāko Reinas līdzenuma produktu, kuru augstu vērtē arī gardēži ārpus šā reģiona.

2012. gada 14. martā publicētā avīžrakstā minēts Bornheimas projekts turpmāk pilsētas nosaukumam pievienot paskaidrojumu – “Bornheima – sparģeļu pilsēta” (Bornheim – Die Spargelstadt). Tas viss liecina par to, ka Bornheimas pilsēta ārkārtīgi augstu vērtē sparģeļu reputāciju.

Šo ar AĢIN “Bornheimer Spargel” apzīmēto sparģelu īpašo reputāciju apstiprina cenu salīdzinājums. Ar AĢIN “Bornheimer Spargel” apzīmēto sparģeļu cenas 2009.–2011. gada ražas novākšanas posmā (katru gadu no aprīļa līdz jūnijam) salīdzinot ar to sparģeļu cenām, kurus tirgo ar nosaukumu “Vācu sparģeļi” (Deutscher Spargel), redzams, ka tās konstanti ir par 10 % augstākas.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ģeogrāfiskā apgabala klimata un augsnes īpašības nosaka sevišķi tipisko, spēcīgo un pikanto garšu. Smilšainā augsne nodrošina augiem regulāru augšanu. Zem tās esošā mālu kārta satur augiem vajadzīgās minerālvielas. Sparģeļu dzinumu svaigumu un īpašo maigumu nodrošina ģeogrāfiskā apgabala augsne, kas ir labi piemērota sparģeļu audzēšanai, kā arī sparģeļu apstrāde pēc ražas novākšanas, un to uzglabāšana ūdenī ne ilgāk par 6 stundām.

Ar AĢIN “Bornheimer Spargel” apzīmēto sparģeļu izcilās reputācijas pamatā ir to īpaši labā garša, tradicionālā sparģeļu audzētāju zinātība un ilgā produkta audzēšanas vēsture.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. Punkts)

Markenblatt, 27. sēj. 2009. gada 3. jūlijs, 7a-aa. daļa, 12. lpp.

http://register.dpma.de/DPMAregister/geo/detail.pdfdownload/6200

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.